Migael (Hebreeus: מִיכָאֵל, Mîkhā'ēl, [mixaˈʔel], "Wie is soos God?"; Grieks: Μιχαήλ, Mikhaḗl; Latyn: Michahel; Kopties: ⲙⲓⲭⲁⲏⲗ; Arabies: ميخائيل ، مِيكَالَ ، ميكائيل, Mīkā'īl, Mīkāl of Mīkhā'īl; Afrikaans: "Hy wat soos God is") is die naam van 'n engel in die Hebreeuse oorlewering van die Tanag. Hierdie oorlewering het ook 'n invloed op die godsdienstradisies van sowel Jode as Christene gehad. In teenstelling met die Christendom het die Joodse tradisie nooit aan Migael "goddelike eienskappe" toegeskryf nie. In die Christelike Nuwe Testament word Migael in die Openbaring van Johannes in 'n eskatologiese konteks as die verslaner van Satan uitgebeeld wat dié bose engel in die hel laat stort (Openbaring 12:7). Volgens 'n kerktradisie sal Migael op die Jongste Dag die siele van mense weeg. Sedert die Slag op die Lechveld op 10 Augustus 955 is sint Migael die beskermheilige van die Heilige Romeinse Ryk en later van Duitsland. Migael kom sedert die 7de eeu n.C. ook in die Islamitiese Koran en in die Arabiese literatuur onder die naam Mikal of Mika'il voor.